S-207/2007

Mál þetta, sem upphaflega var dómtekið 30. október sl. en endurupptekið 23. þ.m. og dómtekið á ný samdægurs, höfðaði sýslumaðurinn á Akureyri hér fyrir dómi með ákæru 20. júní sl., gegn A, X, og B,

„fyrir eftirtalin fíkniefna- og umferðarlagabrot:

A.

Gegn ákærða [X] fyrir að hafa laugardaginn 18. nóvember 2006 haft í vörslum sínum 3,85 grömm af hassi og 18,71 gramm af amfetamíni þegar lögregla leitaði á honum í framhaldi af umferðaróhappi í Hörgárbyggð við Bægisá.

B.

[...]

C.

Gegn [A], [X] og [B] fyrir að hafa laugardaginn 18. nóvember 2006 haft í vörslum sínum 34 töflur af MDMA (ecstasy), samtals 8,91 gramm, og 9,61 gramm af amfetamíni í bifreiðinni PJ-640 í Hörgárbyggð við Bægisá.

D.

[...]

Brot samkvæmt A-C lið ákæru teljast varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985, sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

[...]

Þess er krafist að ákærðu verði dæmdir til refsingar og [...]

Þá er þess krafist að ákærðu verði gert að sæta upptöku á ólöglegum fíkniefnum sem hér segir samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.

I) Ákærða [X] á 3,85 grömmum af hassi og 18,71 grammi af amfetamíni

sem lögregla lagði hald á skv. efnaskrám nr. 10799, 10800 og 10796.

II) [...]

III) Ákærðu [X], [A og B] sameiginlega á 31 töflu, samtals 8,91 grammi af

MDMA sem lögregla lagði hald á samkvæmt efnaskrá nr. 10789.“

Undir rekstri málsins var þáttur A skilinn frá í mál nr. S-229/2007 og þáttur B var skilinn frá málinu í mál nr. S-359/2007.

Ákærði krefst þess að verða dæmdur til vægustu refsingar sem lög leyfa fyrir vörslur á hassi, en sýknaður af öðrum sakargiftum.

Þann 18. nóvember 2006, rétt upp úr klukkan sex árdegis, var óskað aðstoðar lögreglu þar sem bifreið hafði farið út af veginum við Bægisá í Öxnadal. Fóru D og E lögreglumenn á vettvang. Liggur frammi frumskýrsla D í málinu, auk þess sem hann kom fyrir dóminn til skýrslugjafar við aðalmeðferð málsins. Þrír menn voru í bifreiðinni er að var komið, A í ökumannssæti, ákærði í framsæti og B í aftursæti. Hafði vél bifreiðar þeirra drepið á sér. Stóð hún í töluverðum hliðarhalla og var bensínlítil. Allir voru mennirnir í annarlegu ástandi að mati lögreglumannanna. Var ákærði ölvaður og bar þess merki að vera undir áhrifum fíkniefna. Segir í frumskýrslunni að ákærði hafi verið mjög óöruggur og óákveðinn á vettvangi og seinn til að yfirgefa bifreiðina og koma með lögreglumönnunum. Hafi hann leitað ákaft að skóm sínum og öðrum ótilgreindum hlutum, líkt og hann væri að bíða þess að lögreglan yfirgæfi bifreiðina eða kæmi sér frá.

Farið var með ákærða og samferðamenn hans á lögreglustöð. Fundust þar á ákærða kannabisbútar í rennilásapoka í hægri hliðarvasa, hassbútur í hægri úlpuvasa og síðan datt úr buxnaskálmum hans lyfjaglas sem í var hvítt efni, meint amfetamín, og eins fannst lyfjaglas með hvítu efni, meintu amfetamíni, við líkamsleit í fangaklefa.

Auk D gaf C rannsóknarlögreglumaður skýrslu hér fyrir dómi.

Ákærði kaus að sækja ekki þing við aðalmeðferð málsins.

Ákærði kom fyrir dóm 5. október sl. og tjáði sig um sakarefnið. Neitaði hann að hafa haft e-töflur í vörslu sinni. Hann hefði ekki átt þær töflur sem fundust í bifreiðinni, en vitað af þeim. Þá neitaði hann að hafa haft vörslur amfetamíns sem fannst í bifreiðinni. Meint amfetamín sem fannst á honum við leit á lögreglustöð hefði ekki verið amfetamín heldur mjólkursykur. Játaði ákærði eingöngu að hafa haft vörslu lítilræðis af hassi samkvæmt A-lið ákæru.

Með játningu ákærða er nægilega sannað að hann hafi haft í vörslum sínum 3,85 g af hassi, enda liggur fyrir að þetta hass fannst á honum við leit lögreglu. Annað efni sem á honum fannst og hann kveður hafa verið mjólkursykur var greint af Rannsóknastofu í lyfja- og eiturefnafræði þann 22. október sl. Reyndist sýnið innihalda amfetamín, glúkósa og laktósa. Var styrkur amfetamínbasa í sýninu 1,5%. Samkvæmt þessu reyndist þessi efnisblanda innihalda örlítið amfetamín og verður ákærði því sakfelldur fyrir vörslur amfetamíns í þessum ákærulið, en tekið verður tillit til þess að styrkur efnisins var veikur í þessu sýni, sem að mestu leyti var sykur og mjólkursykur.

Ákærða er gefið að sök í C-lið ákæru að hafa haft í vörslum sínum 34 e-töflur og 9,61 g af amfetamíni í sameiningu við þá A og B. Er hér um að ræða efni sem fannst við leit í bifreiðinni, en við leitina fundust m.a. þrjár e-töflur aftan við sæti ökumanns, 31 e-tafla í poka ásamt mulningi og hvítt efni, ætlað fíkniefni, 11 grömm vigtað í umbúðum, sem var stungið undir aftursæti hægra megin. Síðasttalda efnið greindist sem 9,61 gramm af amfetamíni við litaprófun hjá lögreglu.

Við rannsókn málsins hjá lögreglu kannaðist enginn ákærðu við að hafa átt eða haft í vörslum sínum þessi efni. Allir voru þeir undir áhrifum fíkniefna. Ákærði var órólegur á vettvangi og virtist vilja að lögregla yfirgæfi bifreiðina eða kæmi sér frá henni. Er ekki varhugavert að miða við það að ákærði hafi vitað vel um tilvist efnanna í bifreiðinni og aðstæður verið þær að hann hafi í raun haft vörslur þeirra, hugsanlega í sameiningu með A og B. Verður ákærði samkvæmt því sakfelldur fyrir þá háttsemi sem honum er gefin að sök í þessum ákærulið.

Háttsemi ákærða varðar við tilgreind laga- og reglugerðarákvæði í ákæru.

Ákærði á að baki fjölmarga refsidóma allt frá árinu 1990, einkum fyrir hegningarlagabrot og brot gegn lögum um ávana- og fíkniefni. Síðast var hann dæmdur í 60 daga fangelsi fyrir þjófnað þann 2. nóvember 2006.

Refsing ákærða nú ákveðst fangelsi í 30 daga. Svo er að sjá sem hann leitist nú við að bæta ráð sitt. Kom fram hjá verjanda hans við munnlegan málflutning að ákærði neyti nú ekki vímuefna, eftir því sem best verði séð, og stundi vinnu. Hefur verið lagt fram vottorð vinnuveitanda um að hann hafi stundað vinnu hjá tilteknu fyrirtæki frá 7. september 2007, staðið sig með prýði og reynst bæði stundvís og áreiðanlegur. Með tilliti til þessa þykir, þrátt fyrir sakaferil ákærða, rétt að skilorðsbinda refsingu hans eins og nánar greinir í dómsorði.

Sakarkostnað ber að dæma ákærða til að greiða, sem nemur 76.222 krónum vegna greiningar á efnissýni. Þá verður hann dæmdur til að greiða málsvarnarlaun skipaðs verjanda síns, B-kk-ef N-kk-ef hrl., sem ákveðast eins og nánar greinir í dómsorði að virðisaukaskatti meðtöldum.

Gera ber upptæk efni eins og krafist er og nánar greinir í dómsorði.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í þrjátíu daga, en fresta skal fullnustu refsingarinnar og hún falla niður að liðnum tveimur árum frá uppsögu þessa dóms að telja, haldi hann hið almenna skilorð 57. gr. almennra hegningarlaga, sbr. 4. gr. laga nr. 22, 1955, að fremja ekki nýtt brot á skilorðstímanum.

Ákærði greiði 176.222 krónur í sakarkostnað, þ.m.t. málsvarnarlaun skipaðs verjanda síns, B-kk-ef N-kk-ef hrl., 100.000 krónur.

Upptæk eru gerð 3,85 grömm af hassi, 18,71 gramm af amfetamíni og 31 tafla af MDMA, samkvæmt efnaskrám lögreglu nr. 10799, 10800, 10796 og 10789.